4. การประกอบธุรกิจของแต่ละสายผลิตภัณฑ์

4.1 ธุรกิจการให้บริการรถเช่าเพื่อการดำเนินงาน (Operating Lease)

เป็นการให้บริการจัดหาทรัพย์สินให้กับผู้ประกอบการที่เป็นนิติบุคคลในรูปแบบการให้ “เช่า”
(Leasing) โดยเน้นลักษณะสัญญาเช่าดำเนินงาน (Operating Lease)
ทรัพย์สินประเภทยานพาหนะเป็นหลัก อาทิ รถยนต์สำหรับผู้บริหาร รถยนต์ส่วนกลางประจำสำนักงาน
และรถยนต์เพื่อการพาณิชย์อื่นๆ โดยอายุสัญญาส่วนใหญ่อยู่ระหว่าง 3-5 ปี

4.1.1 ลักษณะของการบริการ

เป็นการให้บริการรถเช่าระยะยาว และรถเช่าพร้อมพนักงานขับรถ
โดยให้บริการบำรุงรักษารถยนต์แบบครบวงจร ในระดับมาตรฐานสากล

การดำเนินธุรกิจมุ่งเน้นในการให้บริการเป็นหลัก โดยมีอายุสัญญาการเช่าตั้งแต่ 3-5 ปี
แก่กลุ่มลูกค้าที่เป็นนิติบุคคล หน่วยงานราชการ และกลุ่มรัฐวิสาหกิจ
โดยกลุ่มลูกค้าทั้งหมดจะได้รับการคัดสรรว่ามีศักยภาพ และมีความมั่นคงทางธุรกิจอันได้แก่
กลุ่มรัฐวิสาหกิจ กลุ่มธุรกิจสารสนเทศ กลุ่มธุรกิจสื่อสารและโทรคมนาคม
กลุ่มธุรกิจสินค้าอุปโภคบริโภค กลุ่มธุรกิจไฟฟ้าและอิเล็กทรอนิกส์ กลุ่มธุรกิจพลังงานและปิโตรเคมี
กลุ่มธุรกิจอุตสาหกรรมบริการ รวมถึงบริษัทในกลุ่มบริษัทพรีเมียร์ ประเภทของรถที่ให้เช่า ได้แก่
รถยนต์นั่ง รถกระบะ รถตู้ และรถโดยสารสาธารณะปรับอากาศ เป็นต้น

บริษัทให้บริการรถเช่าแบบครบวงจรด้วยรถใหม่ที่มีคุณภาพและสมรรถนะเยี่ยมผ่านการตรวจเช็คมาเป็นอย่างดี
ในรูปแบบระยะยาวพร้อมพนักงานขับรถด้วยอัตราค่าเช่าที่เหมาะสม
นอกจากนี้ยังมีรถทดแทนให้ใช้ในกรณีรถขัดข้องหรือเกิดอุบัติเหตุ รวมถึงการให้บริการฉุกเฉินตลอด
24 ชั่วโมง

4.1.2 การตลาดและภาวะการแข่งขัน

ธุรกิจลิสซิ่งในประเทศไทยแบ่งลักษณะผู้ประกอบการออกได้เป็น 2 กลุ่มหลัก คือ
กลุ่มที่มุ่งเน้นให้เช่าทรัพย์สินแบบสัญญาเช่าทางการเงิน (Finance Lease) และเช่าซื้อ
กับกลุ่มที่มุ่งเน้นการให้เช่าแบบดำเนินงาน (Operating Lease) โดยบริษัท พรีเมียร์ อินเตอร์
ลิซซิ่ง จำกัด จัดอยู่ในกลุ่มหลังและอยู่ในฐานะบริษัทชั้นนำของธุรกิจแขนงนี้

ข้อมูลจากสมาคมรถเช่าไทย เปิดเผยว่า ภาพรวมของตลาดรถเช่าไทยในปี 2555
มีความคึกคักและมีการปรับตัวเพื่อเตรียมพร้อมกับการเปิดประชาคมเศรษฐกิจอาเซียน หรือ AEC
(Asean Economic Community) ในปี 2558 โดยรูปแบบที่เห็นได้ชัดขณะนี้คือ
บริษัทที่เปิดให้เช่ารถระยะยาว เริ่มหันมาเพิ่มรถเช่าระยะสั้นมากยิ่งขึ้น
เนื่องจากมองเห็นโอกาสจากการเปิด AEC ที่จะทำให้ธุรกิจท่องเที่ยวเติบโต อย่างไรก็ตาม
ยังมีปัจจัยที่ทำให้กลุ่มรถเช่าระยะยาวเริ่มหันมาให้เช่าระยะสั้น
เนื่องจากผลกระทบที่เกิดขึ้นกับอุทกภัยน้ำท่วมในปีที่ผ่านมา ทำให้เศรษฐกิจชะลอตัว
และลูกค้ากลุ่มต่างชาติที่เป็นผู้บริหารหรือพนักงานในโรงงานต่างๆ มีการยกเลิก
และเริ่มหันไปลงทุนในประเทศต่างๆ แทนประเทศไทย แม้ลูกค้าบางส่วนจะหายไป
แต่ก็คาดว่าภาพรวมของตลาดรถเช่าใน 2556 จะเติบโตกว่าปีที่ผ่านมา โดยมีปัจจัยสนับสนุนคือ
การมีผู้ให้บริการรายใหม่เข้ามาในตลาดทำให้การแข่งขันเพิ่มขึ้น

ด้านการดำเนินงานของบริษัท พรีเมียร์ อินเตอร์ ลิซซิ่ง จำกัด ในปี 2556
มีแผนการลงทุนด้านรถใหม่สำหรับธุรกิจรถรับส่งพนักงาน นอกจากนั้น
บริษัทมีการวางแผนด้านการพัฒนาคุณภาพเพื่อยกระดับมาตรฐานรถเช่าให้สูงขึ้นโดยเฉพาะการให้เช่ารถยนต์พร้อมพนักงานขับรถที่ผ่านหลักสูตรการอบรมการขับขี่
จากโรงเรียนสอนขับรถของบริษัทที่ได้รับการรับรองจากกระทรวงศึกษาธิการ
เพื่อเพิ่มทักษะในการขับขี่อย่างมืออาชีพและสามารถบริการลูกค้าให้เกิดความพึงพอใจสูงสุดในการบริการ

กลยุทธ์ในการแข่งขัน

บริษัทได้เตรียมความพร้อมสำหรับการแข่งขันในทุกด้าน ทั้งการลงทุนทางเทคโนโลยี
รูปแบบการให้บริการ การหมั่นอบรมฝึกฝนพนักงานอย่างสม่ำเสมอ การให้บริการที่ครบวงจร
ตั้งแต่การเลือกใช้รถยนต์ให้เหมาะกับความต้องการของลูกค้า ไปจนถึงรายละเอียดปลีกย่อย เช่น
การจดทะเบียน การประกันภัย ตลอดจนการขยายเครือข่ายศูนย์บริการที่ครอบคลุมทั่วประเทศ
โดยทางบริษัทให้บริการทุกวัน ตลอด 24 ชั่วโมง ซึ่งนับว่าสร้างความแตกต่างได้อย่างชัดเจน
และสร้างความไว้วางใจและประโยชน์สูงสุดให้กับลูกค้า
ซึ่งจะช่วยเสริมความสามารถในการแข่งขันของบริษัทให้คงอยู่ในระดับบริษัทชั้นนำของธุรกิจต่อไป
สำหรับแผนงานในอนาคตทางบริษัทได้เล็งเห็นความสำคัญในการบริการ
จึงมีแผนในการยกระดับการบริการของพนักงานขับรถเพื่อให้เกิดความพึงพอใจสูงสุดแก่ลูกค้า

ลักษณะลูกค้าและกลุ่มลูกค้าเป้าหมาย

เน้นการให้บริการกลุ่มลูกค้าผู้ประกอบธุรกิจเป็นหลัก รวมถึงหน่วยงานราชการและรัฐวิสาหกิจ
โดยกลุ่มลูกค้าหลัก 3 อันดับแรกในปัจจุบัน คือ กลุ่มธุรกิจอุตสาหกรรมเกษตร กลุ่มธุรกิจพลังงาน
และกลุ่มธุรกิจบริการ

การจำหน่ายและช่องทางการจำหน่าย

บริษัทใช้การนำเสนอบริการโดยตรงกับลูกค้า และจัดให้มีศูนย์บริการทั่วประเทศ
เพื่อให้ลูกค้าสามารถเข้ารับบริการได้สะดวกยิ่งขึ้น รวมทั้งจัดทำเว็บไซต์
http://pil.premier.co.th ไว้สำหรับบริการลูกค้า ทั้งในการต่ออายุสัญญา
หรือพิจารณาสินค้าและบริการอื่นๆ เพิ่มเติมได้

4.1.3 การจัดหาผลิตภัณฑ์หรือบริการ

ธุรกิจให้บริการรถเช่าเพื่อการดำเนินงาน (Operating Lease) เป็นการให้เช่ารถระยะยาว
ตั้งแต่ 3-5 ปี จัดรถยนต์ให้เช่าตามความต้องการของลูกค้า ได้แก่ รถเก๋ง รถกระบะ
รถตู้และรถโดยสารสาธารณะปรับอากาศ โดยกลุ่มลูกค้าจะเป็นนิติบุคคล หน่วยงานราชการ
และรัฐวิสาหกิจ มีการพัฒนาด้านบริการเพื่อสร้างมูลค่าเพิ่มในการให้บริการแก่ลูกค้าอย่างต่อเนื่อง
ตลอดระยะเวลาที่ผ่านมา นอกเหนือจาการให้บริการที่มีคุณภาพแล้ว
บริษัทยังจะให้คำแนะนำและหาแนวทางการให้บริการใหม่ ๆ
ที่ตรงกับความต้องการของลูกค้าได้หลากหลายในราคาที่เหมาะสม
โดยใช้หลักบริหารจัดการยานพาหนะที่ทันสมัย
ช่วยให้ลูกค้าได้ใช้รถยนต์ในการประกอบธุรกิจด้วยความสะดวกและมีประสิทธิภาพ
ลดภาระค่าใช้จ่ายที่ไม่จำเป็น ทำให้ได้รับความไว้วางใจจากลูกค้ามาอย่างต่อเนื่อง

4.2 ธุรกิจการให้บริการเป็นนายหน้าประกันวินาศภัย

เป็นการให้บริการจัดหาประกันภัยประเภทต่างๆ
ที่ให้ความคุ้มครองเหมาะสมสอดคล้องกับความต้องการของลูกค้า
โดยคัดเลือกบริษัทประกันภัยที่มีสถานะมั่นคง มีหลักการชดใช้ค่าสินไหมอย่างยุติธรรมและรวดเร็ว
ให้คำแนะนำในการทำประกันภัยที่จำเป็นกับความเสี่ยงภัยเพื่อให้ลูกค้าเลือกตามความต้องการ
และให้บริการเกี่ยวกับการเรียกร้องค่าสินไหมทดแทนแก่ลูกค้า ทั้งกลุ่มลูกค้าที่เป็นผู้ประกอบการธุรกิจ
(นิติบุคคล) และบุคคลทั่วไป

4.2.1 ลักษณะของการบริการ

 ให้คำปรึกษาเกี่ยวกับการทำประกันภัยประเภทต่าง ๆ ที่เหมาะสมและตรงตามความต้องการของลูกค้า และให้บริการด้านการเรียกร้องค่าสินไหมทดแทนจากบริษัทประกันภัย ประกอบด้วยประกันภัยหลัก 5 ประเภท ดังนี้ 

-   ประกันภัยรถยนต์ ( ภาคสมัครใจ และภาคบังคับ )

-   ประกันอัคคีภัย

-   ประกันภัยทางทะเลและขนส่ง

-   ประกันภัยเบ็ดเตล็ด

-   ประกันสุขภาพ

4.2.2 ภาวะการตลาดและภาวะการแข่งขัน

จากข้อมูลของศูนย์วิจัยกสิกรไทย คาดว่า ธุรกิจประกันวินาศภัยในปี 2556
จะมีเบี้ยประกันรับตรงรวมประมาณ 2 แสนล้านบาท แต่อัตราการขยายตัวจะชะลอลงเป็นประมาณ
12-15% จากผลของฐานเปรียบเทียบที่สูงในปี 2555 และจากนโยบายรถคันแรก
ซึ่งคาดว่าอาจมีอยู่เฉพาะในช่วงครึ่งแรกของปี 2556
ตลอดจนการทยอยปรับลดลงของอัตราเบี้ยประกันภัยเข้าสู่ภาวะปกติ
หลังจากถูกเรียกเก็บในอัตราส่วนเพิ่มจากค่าความเสี่ยงภัยพิเศษในปี 2555 อย่างไรก็ดี
การประเมินว่าธุรกิจจะยังสามารถรักษาแรงส่งการขยายตัวไว้ได้ในปี 2556
ท่ามกลางการคาดการณ์การเติบโตของเศรษฐกิจไทยที่ใกล้เคียงกับปีก่อนนั้น
มาจากปัจจัยสนับสนุนหลัก คือ
ความสำเร็จในการขยายฐานธุรกิจประกันอุบัติเหตุส่วนบุคคลอย่างต่อเนื่อง
ซึ่งสะท้อนถึงการรักษาอัตราการต่ออายุกรมธรรม์ควบคู่ไปกับการเพิ่มจำนวนลูกค้ารายใหม่
รวมไปถึงการพัฒนาผลิตภัณฑ์ของบริษัทประกันวินาศภัยให้มีมูลค่าเพิ่มควบคู่กับการขยายตลาดการรับประกันไปยังประเทศเพื่อนบ้านเพิ่มขึ้น

กลยุทธ์ในการแข่งขัน

1)  มุ่งเน้นในการให้บริการที่มีคุณภาพและประสิทธิภาพ รวมทั้งความเป็นมืออาชีพให้แก่ลูกค้า
    โดยเสริมสร้าง พัฒนาบุคลากรให้มีความรู้และทักษะในด้านวิชาการ
    การบริการรวมทั้งด้านภาษาต่างประเทศให้มากยิ่งขึ้นเพื่อรองรับการขยายตัวของตลาดประชามคมเศรษฐกิจอาเซียน

2)  พัฒนากระบวนการทำงานโดยนำเทคโนโลยีและระบบการทำงานใหม่ๆ
    มาช่วยเพิ่มประสิทธิภาพในการทำงาน เพื่อให้การบริการมีคุณภาพ น่าเชื่อถือและรวดเร็ว
    ทั้งงานด้านการขาย
    และบริการหลังการขายในการเรียกร้องค่าสินไหมทดแทนที่เป็นธรรมและรวดเร็ว

3)  การจัดหาความคุ้มครองที่หลากหลายและเหมาะสมตรงกับความต้องการของลูกค้า เช่น
    การประกันคุ้มครองภัยธรรมชาติ การประกันธุรกิจหยุดชะงัก เป็นต้น
    รวมทั้งนำเสนอในราคาที่เหมาะสมและเป็นธรรม

4)  การจัดให้มีผลประโยชน์ตอบแทนมี่เหมาะสมและเป็นธรรมต่อตัวแทนอิสระของบริษัท

ลักษณะลูกค้าและกลุ่มลูกค้าเป้าหมาย

เน้นให้บริการกับกลุ่มบริษัทในเครือ รวมทั้งกลุ่มลูกค้าทั่วไปที่อยู่ในด้านธุรกิจภาคอุตสาหกรรม
ภาคการค้า ภาคการขนส่ง และภาคการบริการ

การจัดจำหน่ายและช่องทางการจำหน่าย

มีช่องทางการจัดจำหน่าย 4 ทางหลัก ๆ ในการเข้าถึงลูกค้าดังนี้

1)  เจ้าหน้าที่การตลาดของบริษัท

2)  การแนะนำจากบริษัทในเครือ

3)  ตัวแทนอิสระภายนอก

4)  เว็บไซต์ของบริษัท

4.2.3 การจัดหาผลิตภัณฑ์หรือบริการ

บริษัทมีนโยบายในการจัดหาผลิตภัณฑ์ที่จำเป็นต่อความเสี่ยงภัยและเป็นประโยชน์แก่ลูกค้า
มีความคุ้มครองภัยที่เหมาะสม สอดคล้องกับความต้องการของลูกค้า
โดยคัดเลือกบริษัทประกันภัยที่มั่นคง
มีหลักการชดใช้ค่าสินไหมอย่างยุติธรรมเพื่อให้ลูกค้าเลือกใช้บริการตามความต้องการ